Il-Pulizija Franċiża interċettat mijiet ta' karozzi li pruvaw jidħlu Pariġi bħala parti minn protesta kontra r-regolamenti tal-coronavirus. Il-Pulizija użat gass tad-dmugħ hekk kif folla ta' madwar 7,000 persuna ressqet lejn Champs Elysees ftit wara li l-grupp "Freedom Convoy" ipprotestaw kontra r-restrizzjoni kontra l-Covid-19. Il-karozzi bil-protesti rnexxielhom jgħaddu minn numru ta' checkpoints fiċ-ċentru ta' Pariġi biex dawwru t-traffiku lejn l-Arc de Triomphe. Dan il-grupp, li huwa ispirat mill-Freedom Convoy fil-Kanada, ġarr bnadar Franċiżi filwaqt li n-nies bdew idoqqu l-ħornijiet biex jisfidaw l-ordnijiet tal-Pulizija.